KONCERT PEVSKIH ZBOROV GORENJSKIH UPOKOJENSKIH DRUŠTEV LETOS V BAROČNI DVORANI RADOVLJIŠKE GRAŠČINE

Tradicionalno revijo pevskih zborov *Gorenjski upokojenci pojejo 2023* bo Pokrajinska zveza društev upokojencev Gorenjske letos pripravila v Radovljici v soboto, 13. maja 2023. Prireditev, na kateri bo nastopilo enajst zborov, se bo odvijala v Baročni dvorani Radovljiške graščine od 11. ure naprej. Nastopilo bo 265 pevcev in pevk iz treh ženskih in osem mešanih pevskih zborov. Ženski zbori so naslednji: KD ŽPZ Stane Habe iz Domžal, ŽPZ Josipine Turnograjske iz Preddvora in ŽPZ Večerna zarja z Javornika. Najštevilčnejši so mešani pevski zbori, in to Društev upokojencev Tržič, Selška dolina, Motnik-Špitalič, Šenčur in Komenda ter *Vrelec* iz Škofje Loke, *Slavček* iz Lesc in *Odmev* iz Kranjske Gore.

Vsak zbor se bo predstavil z dvema pesmima po lastnem izboru, na koncu pa bodo vsi skupaj zapeli slovensko ljudsko pesem *Oj, lepo je res na deželi* v priredbi Egija Gašperšiča, častnega občana Občine Radovljica. Skupni zbor bo vodila letošnja selektorica revije – prof. Eva Jelenc Drozg, ki bo na koncu revije izbrala najboljše izvedbe skladb treh nastopajočih zborov. Izbrani zbori bodo dobili posebna priznanja PZDU Gorenjske, ostali zbori pa zahvalo za sodelovanje.

Selektorica je vsestranska glasbenica, profesorica kitare, pedagoginja po metodi glasbenega poučevanja Willems, pevka in vodja več zborov, instrumentalistka v pihalnih orkestrih, od lani vodi tudi zasebno glasbeno šolo Prepevaj.si.

Moderatorka prireditve bo Slavica Bučan.